section_heading: Uporaba
paragraph_text: Zapovjedni brod šeste flote koja djeluje na Sredozemlju (uključujući i Crno more) USS LaSalle postaje 8. studenog 1994., zamijenivši na toj dužnosti krstaricu USS Belknap (CG-26) istoimene klase. Iako mu je matična luka službeno Norfolk na istočnoj obali SAD-a, u praksi je to Gaeta u Italiji. Na brodu je od 14. svibnja 1993. do svibnja 1994. u luci Portsmouth (savezna država Virginia) proveden veliki remont tijekom kojeg su u njega ugrađeni novi parni kotlovi i promijenjeni su već spomenuti topnički sustavi. Poboljšan je bio i proširen prostor za smještaj brojnih ženskih članova posade, a bivši prostor za smještaj desantnih snaga u stražnjem dijelu glavnog nadgrađa preinačen je u dvije palube visok prostor za zapovjednika šeste flote i njegov stožer. U predkriznim stanjima i kriznim operacijama ondje su se mogli smjestiti i članovi Združenog stožera namjenskih snaga (JTF).